Ramaphosa spreek nasie toe oor energiekrisisRamaphosa besoek Eskom. (Foto: Kopano Tlape/GCIS) Pres. Cyril Ramaphosa sal Suid-Afrikaners Maandag 20:00 oor die land se energiekrisis toespreek. “Die president sal maatreëls aankondig om die land se voortdurende kwessies met betrekking tot die energiekrisis aan te pak,” sê Vincent Magwenya, woordvoerder van die president. Die aankondiging volg ná weke van fase 6-beurtkrag. Eskom het net vroeër vandag gewaarsku teen die moontlikheid van nóg beurtkrag nadat vyf opwekkers by die kragstasie in Kriel, Mpumalanga, die gees gegee het. Die kragstelsel het teen 17:00 onder groot druk verkeer. Magwenya sê nou in ’n verklaring daar was onlangs verskeie samesprekings met belanghebbendes en energiekenners binne en buite die regering om ’n gesamentlike oplossing vir die land se energiekrisis te vind. Ramaphosa het ook sowat ’n week gelede die Tutuka-kragstasie in Mpumalanga en Eskom se hoofkantoor in Johannesburg, Megawatt Park, besoek om die uitdagings wat Eskom se opwekkingsvloot raak, beter te verstaan. Hou Maroela Media dop vir meer. President @CyrilRamaphosa addresses the nation at 20h00 this evening on South Africa’s energy crisis following a number of consultations within government and with stakeholders and energy experts outside of government towards a collective solution. #EnergyActionPlan pic.twitter.com/KWoDBMSz12 — Presidency | South Africa ???????? (@PresidencyZA) July 25, 2022